**PTE Gazdálkodástani Doktori Iskola**

***Stratégia 2020-25***

## A Gazdálkodástani Doktori Iskola missziója

Tudományos kutatónak lenni nagy kihívás, embert próbáló feladat – hatványozottan igaz ez a XXI. század társadalomtudományi területeire. Hisszük, hogy a gazdaságtudomány alapvető kutatási kérdéseinek megválaszolása elősegíti a nemzetgazdaság hatékonyabb működését, valamint a társadalom jólétét és jól-létét. Át kívánjuk adni a jövő kutatógenerációjának azt a meggyőződésünket, hogy a tudomány eredményes és etikus művelése nemcsak a fenntartható jövő záloga, hanem kivételesen szép életpálya is.

A Doktori Iskola immár több mint 2 évtizeden keresztül tartja magát az alapítók által megfogalmazott küldetésnyilatkozathoz (mission statement):

*„A PTE Gazdálkodástani Doktori Iskola elkötelezett abban, hogy olyan ambiciózus és elkötelezett kutatókat neveljen, akik munkájukkal, kitartásukkal és etikus hozzáállásukkal hozzájárulnak a tudományos közösség fejlődéséhez. A doktori képzés során az iskola minden személyi és tárgyi támogatást megad doktoranduszainak, hogy az iskolát elvégzők sikeresen helytálljanak a nemzetközi tudományos életben*

Az 1995-ben elfogadott küldetésnyilatkozat időtállónak bizonyult, máig érvényes.

Napjainkra ugyanakkor a PTE Gazdálkodástani Doktori Iskoláját körülvevő környezet, illetve a törzstagok, oktatók, témavezetők közössége oly mértékben megváltozott, hogy célszerűnek láttuk egy – részben – új stratégia kidolgozását. Az eltelt mintegy 25 évben bekövetkezett *legfontosabb* változások:

1. a magyar felsőoktatás rendszere átalakult, a háromlépcsős rendszerben a doktori képzés helye a harmadik szinten egyértelművé vált, a PhD-fokozattal betölthető munkahelyek száma ugyanakkor nem bővült drasztikusan;
2. az Alapító Iskolavezető nyugdíjba vonult, az Alapító Törzstagok többsége helyén fiatalabb kollégák alkotják a doktori iskola személyi állományának magját;
3. a mesterképzéses hallgatói létszám csökkenése, a gazdaságtudományi doktori iskolák számának jelentős bővülése erodálta a képzés iránti keresletet;
4. a nemzetközi program (IPhD in Business Administration) kevés hallgatót érintő, szinte kivételes jelenség helyett meghatározó főiránnyá vált;
5. a publikációs lehetőségek (elsősorban a nemzetközi folyóiratok száma) drasztikusan bővült, a lapok heterogén minőségi követelményei, a közléshez kapcsolódó esetenként jelentős díjak, rendkívüli mértékben átalakították a küldetésnyilatkozatban is szereplő „nemzetközi tudományos élet”-et.

## SWOT analízis

A Stratégia megalkotása előtt elvégeztük a működés SWOT (Strengths/Erősségek – Weaknesses/Gyengeségek – Opportunities/Lehetőségek – Threats/Veszélyek) analízisét, melyet az alábbi táblázatban foglalhatjuk össze:

|  |  |  |  |
| --- | --- | --- | --- |
| **Erősségek** |  | **Gyengeségek** |  |
| Szervezettség és működési fegyelmezettség  Hallgatók nemzetközi mobilitásának támogatása  Doktori cselekmények transzparenciája  Disszertációk magas színvonala  Ügyintézés hallgatóközpontúsága | | Témavezetők túlterheltsége  Kutatási fórumok alacsony hatékonysága  Szervezett hallgatói elégedettségmérés hiánya  Lemorzsolódás nagy aránya | |
| **Lehetőségek** |  | **Veszélyek** |  |
| Oktatói-témavezetői bázis szélesítése  Külföldi partnerintézmény oktatóinak bevonása  Saját konferenciák szervezése  Hallgatók foglalkoztatása az oktatásban, EU-pályázatok megvalósításában | | Beiskolázási bázis szűkülése  Kutatói életpálya vonzerőjének folyamatos csökkenése | |

A Gazdálkodástani Doktori Iskola erősségei között tartjuk számon az iskolarendszerű képzés 4 félévének *szervezettségét és működési fegyelmezettségét*. Huszonöt év tapasztalata alapján mondható, hogy a tantervben foglalt tárgyak kontakt óráinak megtartása, az oktatás tartalmának folyamatos megújulása, a számonkérési követelmények teljesítése magas színvonalon történik. A szervezett képzésben résztvevő doktorandusz hallgatókkal szemben azonos kritériumokat fogalmazunk meg, s ezek teljesítése rendre megtörténik. A tanterv összeállításakor a fő szempont a szemléletformálás és látókörbővítés.

A működés egy másik erőssége a doktorandusz hallgatók *nemzetközi mobilitásának* hatékony segítése. Az iskolarendszerű első négy félévet követően, az ún. kutatási félévek során, tartós lehetőségként kínálkozott átlagosan 1-3 hónapos ösztöndíjjal külföldi egyetemen, az értekezést megalapozó kutató munkát folytatni. A külföldi tartózkodást a Doktori Iskola – pályázati forrásokból – hosszú idő óta támogatja. E mobilitási program eredményességét mutatja, hogy az iskola fennállása óta ebben résztvevő mintegy három tucat doktorandusz hallgató 90%-a fokozatot szerzett.

Erősségként tekinthető a doktori cselekmények lebonyolításának *nyilvánossága és magas színvonala*. Az elkészült értekezések előopponálására, végső értékelésére, a nyilvános védésre az adott szakterület leginkább értő és igényes szakembereit kérjük fel. Ez azt jelenti, hogy a doktorandusz hallgatók tudományos teljesítményének megméretése a lehető legnagyobb szakmai nyitottság mellett történik. A doktori iskola munkájának ismertsége és elismertsége többek között ennek is köszönhető, mivel immár több százra tehető azon opponensek, elnökök és bizottsági tagok száma, akik az iskola megalakulása óta beleláthattak a minősítési folyamatba. A szakmai elzárkózás és belterjesség elutasítása kezdettől fogva megkülönböztetetten fontos cél volt, ami maradéktalanul teljesült.

A doktori iskola működésének kiemelkedően fontos erőssége az ügymenet *hallgató-központúsága.* Mindenkor arra törekedtünk, hogy a szakmai követelmények egységességének fenntartásával a sajátos hallgatói igényeket gondos odafigyeléssel differenciáltan kezeljük. Ez vonatkozhatott évhalasztásra, az iskolalátogatás szabályozására, anyagi ügyekre vagy a különös problémák kezelésére. Fokozatot szerzett egykori doktorandusz hallgatóink visszajelzéseiből tudjuk, hogy e gondoskodást mindenkor fontos értéknek tekintették, s általában nemcsak az érintettek és kedvezményezettek.

A Gazdálkodástani Doktori Iskola működtetésének *gyenge pontjait* is szükséges bemutatni. Az elsőként említett gyengeség a *konzulensi* munkához és a *kutatási* fórumhoz kapcsolódik. Meg-megújuló erőfeszítéseink ellenére is nagy különbségek vannak a doktorandusz hallgatók szakmai segítésének gyakoriságában és színvonalában. Gyakran előfordul, hogy a Phd-hallgató tartósan magára van utalva hatékony konzulensi segítség hiányában. A témavezető oktatók túlterheltsége bizonyára magyarázhatja ezt a jelenséget, ennek ellenére a ténnyel nem barátkozhatunk meg. A hallgatók kutatási eredményeinek bemutatására alkalmasak a kutatási fórumok, a konferenciák és a legkülönbözőbb helyeken tartott előadások. A doktoranduszok motiválásában, bemutatkozási alkalmak teremtésében számos erőfeszítést tettünk, a doktoranduszok konferencia-részvételét anyagilag is támogatjuk, mindazonáltal ez a terület munkánk egyik gyenge pontjának bizonyult.

A gyengeségek sorában említést érdemel a *szervezett elégedettség-vizsgálat hiánya*. A Doktori Iskola viszonylag szerény létszáma alapján úgy véltük, hogy a kérdőíves megkérdezésnek kevéssé lehet funkciója, ám tapasztalatok alapján úgy látjuk, hogy a megkérdezés szervezetté tételével fontos információkhoz juthatnánk a hallgatói elégedettséget illetően.

Gyengeségeink között tudhatjuk a hallgatói *lemorzsolódás hatékony akadályozására* való képességünk hiányát. Mint már korábban említés történt erről, a lemorzsolódás az esetek többségében munkahelyi okok, vagy az életutak változásai miatt következik be, mégis úgy véljük, hogy a doktori iskola segítséget kell hogy nyújtson a folytatás esélyeinek növeléséhez.

A Doktori Iskola működésében számos vonatkozásban tartunk számon *fejlesztési lehetőségeket*; ezek szorosan kötődnek a korábban bemutatott korlátokhoz, erősségekhez és gyengeségekhez. Fejlesztési lehetőség kapcsolódik az *oktatói-konzulensi bázis* szélesítéséhez. A külföldi doktorandusz hallgatók nagyobb létszámú beiskolázását akadályozza a konzulensek természetes befogadóképességi korlátja. Újabb, magas színvonalon képzett, igényes szakmai segítséget nyújtani képes témavezetők bekapcsolása az angol nyelvű alprogram bővítését tenné lehetővé. Mindehhez célszerűnek látjuk felhasználni a Közgazdaságtudományi Kar széles nemzetközi kapcsolatrendszerét, a partnerintézmények (pl. Middlesex Univerity, London; Ohio State University, USA, Victoria University, Canada) elkötelezett, magas nemzetközi láthatósággal bíró oktatóinak kapacitását.

Fejlesztési lehetőség rejlik a *szakmai-tudományos fórumok* célorientált *szervezés*ében, s ebben a kutatói fórum rendszeressége ugyanúgy szerepet játszhat, mint saját szervezésű konferenciák, vitanapok tartása, valamint saját kiadású tudományos közlemények sorozatának indítása. A Doktori Iskola eddigi működtetésének vezérlő elve ebben a tekintetben az volt, hogy kerüljük a doktorandusz hallgatói teljesítmények belterjes megmérettetését, s adjunk minél szélesebb teret a publikációs piaci versenynek. Az időközben szerzett tapasztalatok alapján be kell látnunk, hogy proaktív kezdeményezéseinkkel többet tehetnénk a hallgatók publikációs esélyeinek javítása érdekében.

A nappali tagozatos hallgatók az eddigiekben is jelentős oktatási, tanszéki segéderői feladatokat láttak el, ugyanakkor azt is látjuk, hogy az ebben rejlő potenciális lehetőségeket csak részben hasznosítottuk. *Doktorandusz hallgatóink* tanszéki, intézeti, kari *foglalkoztatását* folyamatossá és szervezetté kívánjuk tenni. A hallgatók foglalkoztatásával három célt kívánunk elérni: a doktoranduszok oktatói tapasztalatra tesznek szert; bekapcsolódhatnak nemzetközi érdeklődésre is számot tartó alkalmazott kutatási programokba; jövedelem-kiegészítésre tehetnek szert.

A működést *veszélyeztető* elemek közé sorolható a *beiskolázási bázis szűkülése*. Az egyéni felkészülési programban 21 jelölt szerzett doktori fokozatot a doktori iskola eddigi fennállása alatt. A programban résztvevők többsége olyan oktató vagy kutató volt, aki valamilyen okból lemaradt a kandidátusi fokozat megszerzéséről. Az utóbbi években az egyéni program keretében fokozatot szerezni kívánók száma jelentősen csökkent, a Doktori Iskola e bázisa természetes szűkülés folytán összezsugorodik. A szervezett képzésre jelentkezők száma évente – egészen a legutóbbi időkig – 10-15 fő körül volt, de az utóbbi egy-két évben ez 5-8 fő körüli jelentkezőre csökkent. Ennek elsődleges oka, hogy a kétszintű oktatási rendszerben már (nappali tagozatos) mesterképzésre is egyre kevesebben járnak, ami a beiskolázási bázist szűkíti. Ráadásul az igazán tehetséges hallgatók már az alapképzés kötelező szakmai gyakorlata során „elkelnek” a munkaerő-piacon, az ő „visszacsábításuk” a jelenlegi legfontosabb feladatunk.

Összefoglalóan megállapítható, hogy a Gazdálkodástani Doktori Iskola az elmúlt 25 évben a szervezés- és gazdálkodástudományi doktori képzés területén ismert és szakmai-tudományos értelemben elismert intézménnyé fejlődött. Magas követelmények állításával elértük azt, hogy fokozatot szerzett doktorandusz hallgatóink magas színvonalú tudományos teljesítménnyel, nívós publikációkkal érik el a fokozatot. A doktori iskola működtetői szigorúan ragaszkodnak a teljesítményalapú elismerés megadásához, s kizárják az érdemtelen fokozatszerzés lehetőségét. A doktori iskola kezdetektől működő szakmai vezető testülete (Doktori Iskola Tanácsa) mindenkor törekedett a magas szakmai nívó megőrzésére és következetes érvényesítésére.

## Stratégiai célok és a megvalósításukhoz tervezett akciók

A fentiekben megfogalmazott misszió kiteljesítéséhez részletesebb célok, stratégiák, akciók megfogalmazása szükséges. A legfontosabb célokat és akciókat szemlélteti az alábbi ábra:

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Hagyomány és minőség** | | | |  | **Nemzetközi láthatóság** | |  | **Ökoszisztéma-építés** | | | |
|  | | |  | |  |  | |  | | |
| Akkreditációs erő megőrzése | | |  | | Angol nyelvű program fejlesztése |  | | Alkalmazott kutatási témák hirdetése | | |
| Tanterv rugalmas átalakítása | | |  | | Konferencia-aktivitás növelése |  | | Kutatói életpályák újragondolása | | |
| Publikációs követelmények növelése | | |  | |  |  | | KTK-n kiadott lapok (Szigma, M&M) preferálása | | |
|  | | | | | | | | | | | |
| **Rugalmas alkalmazkodás** | | | | | | | | |
|  | | | | | | |
| Szabályozottság fokozása | | | | | | |
| Digitális technikák beépítése | | | | | | |

### Hagyomány és minőség

#### Akkreditációs erő megőrzése

A PTE hatályos szabályzatai értelmében doktori iskola vezető csak aktív korú, MTA doktora fokozattal rendelkező, teljes akkreditációs erejét a PTE-n beszámíttató egyetemi tanár lehet. Jelenleg (2019. ősz) a törzstagok között ketten felelnek meg ennek a követelménynek, de 2021. őszi félévtől kezdve már csak a jelenlegi iskolavezető teljesíti a követelményt.

Mindenképpen törekedni kell arra, hogy a törzstagok potenciális körét bővítsük, ehhez számba kell venni a PTE KTK habilitált docensei közül azokat, akik habilitációval rendelkeznek és kutatási területük a gazdálkodás- és szervezéstudomány, vagy annak határterületei. Érdemes kiépíteni egy „előrehaladási rendszert”, amelyben a néhány éve fokozatot szerzett fiatal kollégák előbb társtémavezetőként, majd önállóan doktori témavezetést vállalnak; ezt követően a habilitáció megszerzését követően oktatói feladatokat is kapnak a doktori iskolában; végül – már az egyetemi tanári kinevezés feltételeinek erőteljes megközelítését feltételezve – törzstagként bekapcsolódnak a doktori iskola munkájába.

*Akció*: a potenciális törzstagokkal tárgyalni, oktatói ranglétrán való előrehaladásukat támogatni, kutatási együttműködésekbe, pályázatba a jelölteket intenzíven bevonni (jelöltek a mai ismereteink szerint: Takács András, Szűcs Krisztián, Jarjabka Ákos)

#### Tanterv rugalmas átalakítása

A GDI jelenlegi tanterve meglehetősen elaprózott, félévenként 8-10 viszonylag kis óraszámú tárgyat tartalmaz. A tanterv jelenlegi formája nagy szolgálatot tett a Kar oktatói állományának, mivel sokunknak biztosította a docensi, tanári előléptetés esetén szükséges doktori képzésben való részvételt. Jelenleg – mivel az érintettek korfája jelentősen átalakult, vagyis a kari oktatói gárda jelentősen megfiatalodott – az elaprózott tanterv már prioritás, célszerű azt szikárabbá, átláthatóbbá és a 2016-ban bevezetett 2+2 éves tanmenethez jobban illeszkedővé tenni. Ezzel összhangban 3 célt kívánunk megvalósítani:

* félévenként 4, egyenként 20 órás tárgyra kívánjuk „redukálni” a képzési időszak tantervét (az 1. félévben általános, a kutatáshoz, illetve a látókörbővítéshez kapcsolódó tárgyak, azt követően, a 2-4. félévben a négy funkcionális terület tárgyai);
* a magyar és az angol program tantervét a lehető legnagyobb mértékben ekvivalenssé akarjuk tenni;
* tanterv-konszolidáció a REGA doktori iskolával, a kari erőforrásokkal való hatékonyabb gazdálkodás érdekében.

*Akció*: a doktori iskolavezető a magyar programra javaslatot tesz, ennek elfogadását követően az angol program vezetője elkészíti az IPhD tantervet

#### Publikációs követelmények növelése

A doktori iskola jelenlegi működési szabályzata a témavezető, az iskolavezető, illetve a bírálati eljárásban részt vevők kompetenciájába sorolja a védésre készülő doktorandusz publikációs tevékenységének megítélését. Mindezt szabályozottabbá kívánjuk tenni és összhangban a PTE Egyetemi Doktori Tanácsának ajánlásával, a PTE Doktori Szabályzatban foglaltaknál szigorúbban a következő publikációs teljesítményt várjuk el a doktori fokozat megszerzéséhez:

* 4 nem predátor folyóiratcikk (akár társszerzős is), ezen belül
  + legalább 1 az MTA GMB aktuális listáján A-C kategóriába sorolt hazai folyóiratcikk;
  + legalább 1 nemzetközi folyóiratban megjelent tanulmány.

*Akció*: a doktori iskolavezető dolgozzon ki egy egyértelmű, átlátható és teljesíthető követelményrendszert, amely összhangban van az egyetem és kar más, a kutatási teljesítmény outputját szabályozó rendelkezésekkel

### Nemzetközi láthatóság

#### Angol nyelvű program fejlesztése

A nemzetközi hallgatók számára meghirdetett International PhD in Business Administration program mindig a PTE KTK-n futó programok zászlóshajójának számított. A kezdeti időszak (2000-es évek eleje) óta a beiskolázott doktoranduszok küldő ország szerinti megoszlása sokkal heterogénebbé vált, ami egyrészt pozitív eredmény, másrészt viszont a programvezetés számára jelentős kihívásokat okoz. Az angol nyelvű doktori programmal kapcsolatban ismét hármas célt fogalmazunk meg:

* a hallgatói létszámot stabilizálni kívánjuk a 10-12 fős évfolyamonként beiskolázással;
* legalább félévente egy külföldi, magas presztízsű professzort kívánunk bevonni az oktatásba;
* a sikeresen fokozatot szerzett, hazájukba visszatért kollégákkal a későbbiekben és fenn kívánjuk tartani a kutatási együttműködést.

*Akció*: az angol program vezetője javaslatot tesz a beiskolázási célországok körére és az oktatásba bevonni kívánt külföldi professzorokra

#### Konferencia-aktivitás növelése

A doktoranduszok új kutatási eredményeinek első külső megmérettetése a tudományos konferenciákon való előadás. A doktori iskola eddig is nagy hangsúlyt fektetett és lehetőségeihez mérten támogatta ezeket a konferencia-előadásokat. Az új stratégia részeként a konferencia-előadásokat (természetesen megfelelő ekvivalencia-értékek mellett) számba vessük a publikációs teljesítményben, ösztönözzük a doktoranduszokat, hogy ne csak előadást tartsanak, hanem kutatások jelenjen meg az absztrakt-kötetben, illetve – amennyiben van – a konferencia tanulmánykötetében is. A témavezetőket támogatjuk abban, hogy hallgatóikkal együtt, de a hallgatót „előtérbe tolva” vegyenek részt a nemzetközi tudományos konferenciákon.

A külföldön, illetve más hazai kutatóhelyen megrendezett konferenciák mellett kifejezetten ösztönözzük a hallgatókat, hogy vegyenek részt a PTE, illetve a KTK által szervezett konferenciákon (pl. PTE Interdiszciplináris Doktorandusz Konferencia, Pécsi Pénzügyi Napok, Farkas Ferenc Nemzetközi Konferencia).

*Akció*: a konferencia-részvétel és publikáció kerüljön be az elismert kutatási teljesítmények közé, történjen meg a szükséges szabályzat-módosítás (iskolavezető)

### Ökoszisztéma építés

#### Alkalmazott kutatási témák hirdetése

A gazdálkodás- és szervezéstudományok gazdag lehetőséget kínálnak alkalmazott kutatási témák meghirdetésére. Az üzleti jellegű problémák tudományos igényességgel való megközelítésére számos példát láthatunk, akár a termelés- és folyamatszabályozás módszertani újdonságai, akár a pénzügyi befektetések-eszközárazás sztochasztikus modelljei, de akár a jó marketing, vagy menedzsment gyakorlat területén is. A kutatási témák kijelölése nyilvánvalóan kényes terület, ugyanis sokszor nehéz megállapítani, hogy egyetlen vállalkozás aktuális problémájának megoldása, vagy egy általános hasznosítható új eljárás kidolgozása lesz a végeredmény.

Az elmúlt néhány évben mind a PTE-n, mind a magyar felsőoktatás irányításában jelentősen megerősödött az alkalmazott kutatásokat preferáló, a valódi innovációt megcélzó kutatási pályázatok köre, érdemes a doktori iskolában, a doktoranduszok kutatási témájának kijelölése során is kihasználni az újonnan nyílt lehetőségeket.

*Akció*: felül kell vizsgálni és aktualizálni kell a doktori iskola által meghirdetett kutatási témák listáját, mindezt szoros együttműködésben a PTE Pályázati és Innovációs Igazgatóságának munkatársaival és a potenciális témavezetőkkel

#### Kutatói életpályák újragondolása

A doktori képzésben történő részvétel nemcsak szellemi kihívás, illetve önmegvalósítás, de jelentős anyagi áldozatvállalással is jár. (Különösen így van ez az olyan doktori iskolák esetén, mint a Gazdálkodástani, ahol a tényleges költségek mellett még jelentős opportunity cost-tal is kell számolni!) Sajnálatos tény, hogy a doktori ösztöndíjak (még a 2017-es emelést követően is) csak akkor tudják biztosítani a doktorandusz fiatal értelmiségihez méltó megélhetését, ha kiegészülnek egyéb forrásokkal, illetve a sikeres védést követően, belátható időn belül egyetemi oktatói, kutatóintézeti, vagy más kiemelt álláslehetőséggel kecsegtet. Nyilvánvaló, hogy minderre a doktori iskolának csak viszonylag kis ráhatása van, de minden lehetséges eszközzel törekedni kell arra, hogy a doktoranduszok ne kényszerüljenek méltatlan anyagi helyzetbe.

*Akció*: kari, illetve egyetemi ösztöndíjprogramok kezdeményezése, a doktoranduszok „kiajánlása” a karon, illetve egyetemen futó, témájukhoz illeszkedő kutatási projektekbe

#### Kari lapok preferálása

A PTE Közgazdaságtudományi Karán folyó tudományos kutatómunka egyik legkézenfekvőbb bizonyítéka a karon szerkesztett tudományos folyóiratok (SZGMA – MTA A. kategória, Marketing&Mendzsment – MTA C. kategória) megjelenése. Mindkét lap rendkívül magas tudományos minőséget képvisel, a beküldött tanulmányok elbírálása a nemezetközi standardoknak megfelelő. Célszerű, hogy a doktoranduszok (elősként inkább a témavezetőjükkel, vagy tapasztaltabb kollégákkal) megpróbálják kutatási eredményeiket ezekben a lapokban publikálni és ezáltal a folyóiratokkal való kommunikáció mibenlétét is elsajátítani.

Az említett lapok szerkesztőbizottságaival egyeztetve elképzelhető doktorandusz különszámok megjelentetése, vagy egyes tematikus különszámokhoz a doktori iskola hallgatóinak felkérése is.

*Akció*: doktori iskolavezető törekedjen jól dokumentált és megfelelő mennyiségű outputot eredményező megállapodás kötésére a lapok főszerkesztőjével (szerkesztőbizottságával)

### Rugalmas alkalmazkodás

#### Szabályozottság fokozása

A doktori képzés szabályrendszerének 2016-os drasztikus változása számos tekintetben indokolttá teszi, hogy a doktori iskola a működési szabályzatát, a minőségbiztosításhoz szükséges kimutatásokat, adatgyűjtéseket, hallgatói véleményezéseket újra gondoljuk és egységes szabályozási környezetbe helyezzük. Kézenfekvő elvárás, hogy az új szabályzatok, illetve magának a doktori képzésnek és fokozatszerzésnek a folyamatszabályozása az ESG-standardok alapján történjen.

*Akció*: a doktori iskola vezetője készítse el a doktori iskola működési szabályzatát és azt, természetesen a szükséges egyeztetéseket és ellenőrzéseket követően terjessze az EDT elé

#### Digitális technikák beépítése

A következő évtized egyik, de lehet, hogy legnagyobb kihívása a digitalizáció, illetve ennek velejárói (ipar 4.0, platform-gazdaság, mesterséges intelligencia, stb.). Mindennek a hatását ma valószínűleg még felmérni sem tudjuk, ennek ellenére a doktori iskolának is folyamatosan meg kell újulnia, ha lépést kíván tartani a kor kihívásaival.

Ma a következő lépések látszanak szükségesnek:

* oktatásmódszertani fejlesztések a virtuális tér minél jobb kihasználása érdekében,
* digitalizációval, ipar 4.0-val, fintech-hel kapcsolatos kutatási témák meghirdetése,
* szoros kapcsolat kiépítése a digitalizációban élenjáró hazai vállalkozásokkal, illetve az AI-kutatásban nemzetközi szinten eredményeket felmutatni képes partnerintézményekkel.

*Akció*: készüljenek ajánlások, illetve szükség esetén oktató-programok, melyek segítségével a doktori iskola oktatói és hallgatói sikeresen tudnak részt venni a digitális átállásban (távoktatás, blended learning, e-tananyagok, e-tutorálás, stb.)